送施歷城辯歸常州
作者：蘇轍
朝代：宋

paragraphs: 高人不受塵土侵，三年浙江藏何深。
久閑物理有相復，歷城官事森成林。
乘時斂散逐十二，鞭撻逋負徒哀矜。
一杯相屬未嘗得，百畝歸去將安能。
潛逃雖出知者後，黽勉尚見仁人心。
歸期忽告三月尾，强留不顧千黄金。
河豚雖過鱸鱖在，粳稻正插風雨淫。
酒肴勞苦罄鄰里，期會迫隘思僚朋。
山川吳越我所愛，扁舟佗日要追尋。
滯留未用便相詫，半年歲月行駸駸。